ועדת הכספים, כנסת 20, פרוטוקול מספר 1127, 2018-10-10 11:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בתקנות תשתיות להולכה ולאחסון של נפט על ידי גורם מפעיל (הארכת מועד העברת הפעילות), התשע"ט-2018.

משה גפני: מי מסביר את התקנות?

מיקי לוי: הצעה לסדר.

מיקי לוי: אדוני, אני שלחתי מכתב, בקשה לדיון דחוף עם אנשי האוצר בנושא הדבוראים, הכוורנים לשעבר, וכל אלה שעוסקים בנושא אירוח בעוטף עזה.

איתן ברושי: תיירות.

מיקי לוי: נכון שהקרן לנזקי מלחמה אינה מפצה אותם כי לא נפגעו בצורה ישירה כוורות, לא נשרפו כוורות - מלבד כמה בודדות - ולא נפגעו כוורות מאיזה שהוא טיל או פצצה.

מיקי לוי: הסבירו לי ששטחי המרעה של הדבורים, כל שטחי המרעה נשרפו ולכן הדבורים לא נתנו דבש השנה.

מיקי לוי: הנזק הוא נזק עצום.

מיקי לוי: אני לא חקלאי, אבל כשמסבירים לי את העניין הזה אני מבין.

מיקי לוי: אין פוצה ואין מצפצף משלטונות האוצר, משלטונות הממשלה.

מיקי לוי: גם ככה האנשים האלה חיים בגיהינום, סליחה על המילה, אני מתנצל.

מיקי לוי: אני דורש לקיים דיון דחוף בוועדת הכספים שיש לה כוח להביא הנה את האוצר.

מיקי לוי: נכון שזה לא מהקרן לפיצוי כי אין נזק מלחמתי ישיר, אבל אולי יהיה אפשר, אני לא יודע, למצוא משהו בעניין הזה מבחינה משפטית.

מיקי לוי: לא יכול להיות שנזניח אותם כנבחרי ציבור.

מיקי לוי: אתה יודע כמה רוויזיות אני מתכוון לעשות היום אם לא תהיה לי הבטחה?

מיקי לוי: מיליונים.

מיקי לוי: כדאי שתביא רוב.

מוסי רז: לא יהיו שום רוויזיות, אין להם רוב מלכתחילה.

מיקי לוי: הם יגייסו.

מיקי לוי: נשב פה עד הלילה, מחר, לא איכפת לי.

משה גפני: ואז לא יהיה שדה בוקר.

מיקי לוי: אני רוצה שתהיה לי הבטחה לקיום דיון דחוף.

מכלוף מיקי זוהר: מספיק שתגיד תושבי עוטף עזה, לא צריך שום נאומים.

מיקי לוי: מיקי, שלחתי בצורה מסודרת.

מיקי לוי: כל שטחי המרעה של הדבורים נשרפו.

משה גפני: לבקשות של חברי הוועדה, על אחת כמה וכמה שלך, אני נעתר.

משה גפני: אתה לא צריך להגיד לי שלא תצביע.

משה גפני: אל תצביע, מה איכפת לי.

מיקי לוי: אני בדרך כלל מצביע - -

איתן ברושי: גפני, אמרת לשר התיירות: "הרווחתם מספיק כסף, יש לכם איך לשלם את הפיצויים".

איתן ברושי: אתה אמרת את זה.

איתן ברושי: הם נתנו פיצוי על חמישה ימים ראשונים בגולן ובעוטף עזה, בימים שבגולן היה קצת מתח.

איתן ברושי: בפועל מדובר על סדר גודל של בין שבעה לעשרה מיליון שקלים.

איתן ברושי: אני לא מדבר על הדבש.

איתן ברושי: מאפריל עד היום, כשעדיין לא הסתיימו האירועים, כולל עכשיו בעוטף עזה, לא שילמו שקל אחד לענף שנפגע, לענף התיירות.

איתן ברושי: כשאני מדבר עם המנכ"ל, הוא אומר לי: "שמע, זה לא אנחנו, זה רשות המיסים".

איתן ברושי: רשות המיסים אומרת: "זה לא אנחנו, זה משרד האוצר".

איתן ברושי: אתה לא ראית ממשלה שבורחת מהכרעה כמו במקרה הזה.

איתן ברושי: מי נפגע?

איתן ברושי: התיירות, כי נשרפו שטחים, עשן מילא את הצימרים, את האתרים.

איתן ברושי: לצערנו זה הגיע כמעט למיקי, לקריית גת.

מוסי רז: היה יום בירושלים, ברחוב עמק רפאים בירושלים.

מכלוף מיקי זוהר: יש אצלנו עפיפונים.

מכלוף מיקי זוהר: לפחות פעם בשבוע מגיע עפיפון.

איתן ברושי: חבר'ה, אל תעשו בדיחות מהחיים הקשים.

איתן ברושי: זו לא הבעיה שמיקי אמר.

איתן ברושי: אנחנו לא במצב מיוחד בעורף, אנחנו לא במצב חירום, אנחנו לא במצב מלחמה, אין מל"ח, אין שום דבר.

איתן ברושי: הממשלה לא מסוגלת.

איתן ברושי: אני חושב שאתה, אדוני היושב-ראש, היחידי שיכול לבוא לוועדת הכספים ולומר שמכירים פה בסיטואציה מיוחדת, בסיטואציה שהיא לא דבר שגרתי.

איתן ברושי: צריך שהוועדה תנחה את הממשלה לשלם.

איתן ברושי: מדובר פה בטווח של עשרות קילומטרים, לא רק בטווח של הגדר.

משה גפני: אני צריך ממך מכתב, לא מספיק שעכשיו אתה אומר את זה.

מיקי לוי: שלחתי, תבדקו.

משה גפני: לא קיבלנו.

מיקי לוי: אני שולח אותו מידית פעם נוספת.

משה גפני: אני לא מנחה את הממשלה.

משה גפני: אני צריך לדבר עם שר האוצר.

איתן ברושי: לפעמים אתה מצליח.

משה גפני: בסדר, רק שאני צריך נייר כדי שנדע על מה אנחנו מדברים.

משה גפני: יש הרבה בעיות.

איתן ברושי: אני רוצה לומר מילה על הדבש.

איתן ברושי: מכל היישובים שבהם יש מגדלי דבש יש רק שני יישובים שהם יישובים בעוטף עזה, יתר מגדלי הדבש לא באים מעוטף עזה.

איתן ברושי: הם מקבלים מרעה ממשרד החקלאות.

משה גפני: לא צריך להרחיב, אנחנו עכשיו בדיון פגרה.

משה גפני: בשבוע הבא מתחילים את המושב.

מיקי לוי: הגשתי מכתב נוסף.

מיקי לוי: אני אגיש הצעת חוק, לא אכפת לי שתוגש מטעם ועדת הכספים.

משה גפני: על מה?

מיקי לוי: עוד הפעם המפקחת על הבנקים מתעוררת.

מיקי לוי: מנענו את מיזוגם של כמה בנקים.

מיקי לוי: היא דאגה לעובדים, היא דאגה לתחרות.

מיקי לוי: היא מצהירה על פתיחת 50 בנקים נוספים, היא נותנת אישור למיזוגים.

מיקי לוי: המיזוגים האלה הם בלי אישור שר האוצר.

מיקי לוי: אולי שר האוצר לא מסכים.

מכלוף מיקי זוהר: דיברנו על זה כבר פעם, עשינו על זה דיון.

מיקי לוי: אבל עכשיו יש חדש.

מכלוף מיקי זוהר: אמרנו שנגיש חוק.

מיקי לוי: בקשה, אני מוכן להגיש את החוק לוועדת הכספים, אין לי בעיה בכלל.

מכלוף מיקי זוהר: תעשה חוק בשם חברי ועדת הכספים על כך שכל מיזוג מצריך אישור ועדת כספים.

מיקי לוי: זה עולה להצבעה ב-21 באוקטובר.

מיקי לוי: היא אישרה לבנק הבינלאומי למזג את בנק אוצר החייל בלי אישור שר האוצר.

מיקי לוי: עובדים נופלים בין הכיסאות.

מיקי לוי: משרתי קבע וחיילים מנהלים את עניינם בבנק אוצר החייל.

מכלוף מיקי זוהר: זה גם פוגע בתחרות.

מיקי לוי: זה העניין, זה פוגע בתחרות.

מיקי לוי: היא מאשרת למזג בנקים כשהיא רוצה לפתוח 50 בנקים קטנים.

מיקי לוי: יש לנו בנק מן המוכן.

מיקי לוי: אני לא מוכן שיקרה דבר כזה.

מיקי לוי: .

מכלוף מיקי זוהר: את בנק איגוד מנענו.

מכלוף מיקי זוהר: הוועדה הזאת מנעה את המיזוג עם בנק איגוד.

משה גפני: הכנתי סדר יום לשבוע הבא, אני בתהליך הכנה של סדר יום לשבוע הבא.

משה גפני: הנושא הזה נמצא על סדר היום.

משה גפני: אם יהיה שינוי, זה דחייה של שבוע.

משה גפני: אני רוצה לעשות את זה מיד.

משה גפני: אנחנו מנענו את האיחוד הקודם, את מה שניסו לעשות.

משה גפני: מנענו את האיחוד.

משה גפני: זאת העמדה שלנו, אלא אם כן יתברר בדיון שיש משהו חדש שאנחנו לא מכירים.

משה גפני: אנחנו לא סבורים שהמיזוגים האלה מועילים לעובדים.

משה גפני: להיפך, הם גורמים להם נזק.

מכלוף מיקי זוהר: לא לעובדים, לא לתחרות.

משה גפני: יהיה על זה דיון.

משה גפני: זו תמונת המצב.

משה גפני: איתן, לא מספיק שאתה בא, מדבר, צועק, אני צריך גם נייר.

משה גפני: אני הולך לקיים דיון על עוטף עזה, על המשמעות של העניין.

משה גפני: זה נכון, ההגדרה לא ברורה היום, אנשים סובלים.

משה גפני: מעבר למה שהם סובלים ממה שקורה שם בפועל מבחינה ביטחונית, הם גם סובלים כלכלית.

משה גפני: זה גם תיירות, זה כל הדברים שאמרתם, זה דברים אחרים.

משה גפני: אם אפשר, שיהיו מכתבים מסודרים, אני אראה איך אנחנו עושים את זה.

משה גפני: לגבי התקנות - מי מציג את התקנות?

אפרת בלומה נחלון: ב-25 במרץ 2017 הסתיים זיכיון המשנה שמכוחו פעלה חברת קצא"א - קו צינור אילת אשקלון.

אפרת בלומה נחלון: בשל הנוחות נכנה אותה פה כרגע "קצא"א א'".

אפרת בלומה נחלון: במסגרת ההכנות לתום הזיכיון נחקק חוק תשתיות להולכה ולאחסון של נפט על ידי גורם מפעיל.

אפרת בלומה נחלון: במסגרת החוק דובר על הקמת חברה חדשה - לצורך העניין נקרא לה "קצא"א ב'".

אפרת בלומה נחלון: בחוק היא מכונה "גורם מפעיל", אבל לשם הנוחות היא קצא"א ב'.

אפרת בלומה נחלון: דובר על העברת הפעילות שקצא"א א' עושה, של הולכה ואחסון של נפט, לקצא"א ב'.

אפרת בלומה נחלון: המועד שעליו דיבר החוק הוא שנה וחצי מיום התחילה, שזה 25 בספטמבר 2018, עם אפשרות להאריך בתקנות של שר האוצר ואישור הוועדה עד ה-25 במרץ 2019 בשל נסיבות שלא ניתן היה לצפותן מראש.

אפרת בלומה נחלון: באנו לבקש פה את אישור הוועדה לדחיית המועד.

משה גפני: קיבלתי את זה יומיים לפני שהמועד הסתיים.

משה גפני: מישהו יכול להסביר למה?

מכלוף מיקי זוהר: אם לא נאשר את זה, מה זה אומר?

אפרת פרוקציה: שהיא לא תוכל לעבור.

מכלוף מיקי זוהר: שהיא לא תעבור בכלל?

אפרת פרוקציה: לא.

אפרת פרוקציה: היא לא תעבור במועד.

מכלוף מיקי זוהר: נצא מנקודת הנחה היפותטית לגמרי - אני לא יודע מה רמת הסיכוי שלה להתרחש - שזה לא עובר, שאין רוב בוועדה, או שאין הצבעה, שזה הרבה יותר טוב.

אפרת פרוקציה: מיקי, אני יודעת למה אתה חותר.

מכלוף מיקי זוהר: מה זה אומר?

מכלוף מיקי זוהר: מה קורה הלכה למעשה, מה קורה בפועל?

אפרת פרוקציה: הנכסים עברו.

אפרת פרוקציה: הנכסים כבר עברו לחברה השנייה באותו מועד.

אפרת פרוקציה: המעבר נעשה.

אפרת פרוקציה: יש עכשיו את הפעילות.

אפרת פרוקציה: לוקח הרבה זמן לפעילות.

אפרת פרוקציה: אלה יותר עניינים טכניים שאנשי מקצוע - בדרך כלל אנשי מחשוב - צריכים לבצע.

אפרת פרוקציה: החברה השנייה קמה.

אפרת פרוקציה: לא רק שהיא קמה, הנכסים ממועד תום הזיכיון אצלה.

מיקי לוי: נרשמו?

אפרת פרוקציה: אין חזור.

אפרת פרוקציה: אם תאשר או לא תאשר, הנכסים - -

מכלוף מיקי זוהר: מה קורה אם לא אישרתי?

אפרת פרוקציה: ל-ב' יש את הנכסים, א' נמצאת בבעיה.

מכלוף מיקי זוהר: למה א' בבעיה?

אפרת פרוקציה: היא בבעיה, כי הנכסים אצל ב'.

אפרת פרוקציה: הפעילות כרגע אצל א'.

אפרת פרוקציה: אין לה סמכויות לעשות את הפעילות, כי לא אישרת את הארכה.

מכלוף מיקי זוהר: תמשיכו לשאוב את החברה.

מכלוף מיקי זוהר: זו אחלה דרך לשאוב את החברה.

מכלוף מיקי זוהר: היא תשלם שכירות, מה הבעיה?

אפרת פרוקציה: מיקי, אנחנו בדיון פתוח.

אפרת פרוקציה: צריך לחשוב מה עושים.

מכלוף מיקי זוהר: אדוני היושב-ראש, נקבע בשבוע הבא דיון סגור.

מיקי לוי: מתי תחדל להתקיים חברה א'?

אפרת בלומה נחלון: האינטרס הוא גם של חברה א' שהתקנות יעברו.

מיקי לוי: מתי הפעילות תעבור?

מכלוף מיקי זוהר: מה שמעניין אותי אלה עובדי החברה.

מכלוף מיקי זוהר: יש פה את יושב-ראש הוועד, אני בקשר איתו לפחות פעם בשבוע או פעם בשבועיים.

מכלוף מיקי זוהר: אנחנו מדברים על בסיס קבוע.

מכלוף מיקי זוהר: קודם כל, עובדי החברה, אחר כך החברה.

אפרת פרוקציה: יש הוראה שאומרת שהתנאים של העובדים יישמרו עד תום תקופת המעבר.

אפרת פרוקציה: תהיה בעיה בתנאים אם אתה לא מאשר, לכן כדאי לאשר את הארכה.

יערה למברגר: הזיכיון נתן סמכויות רבות.

יערה למברגר: הזיכיון הגיע לסופו.

יערה למברגר: החוק נחקק לפני כשנה וחצי.

יערה למברגר: הרבה מהסמכויות עוגנו בו, כמו סמכות כניסה למקרקעין, אבל זו לא הדוגמה היחידה.

יערה למברגר: אני חושבת שיש שאלות משפטיות וקשיים תפעוליים אם לא מאשרים את הצו כרגע.

יערה למברגר: הסמכויות האלו ניתנות לגורם שעד ה-25.9 קיבל את האפשרות לעשות בהן שימוש.

יערה למברגר: הצו צריך להיות מוארך, כדי שהוא יוכל להמשיך לעשות בהן שימוש, כדי שהוא יוכל להמשיך ולתחזק בצורה תקינה ובטוחה את הקווים ואת המתקנים.

שגית אפיק: מה נעשה מ-25.9 עד היום?

יערה למברגר: אנחנו עורכי דין, אנחנו יודעים להגיד משפטית - -

שגית אפיק: מה נעשה בפועל מ-25 בספטמבר עד היום?

עמיקם הרצל: ישבנו פה לפני שנה וחצי, ישבנו כל הצוות פה, סוכם שתוך שנה וחצי החברה עוברת.

עמיקם הרצל: דיברו אפילו על שנה.

עמיקם הרצל: ישבנו עם מנכ"ל האוצר באב"ד באחד החדרים פה.

עמיקם הרצל: סוכם שיעברו הנכסים, שיעבור ההון כדי שהחברה תמשיך לתפקד.

עמיקם הרצל: שום דבר לא קרה.

עמיקם הרצל: כתבתי מכתב למשרד האוצר, ליושב-ראש ההסתדרות, ליושב-ראש מרחב הסתדרות אשקלון.

עמיקם הרצל: שום דבר, אין תגובה.

עמיקם הרצל: אם לא עברתם שנה וחצי, מי יבטיח עוד חצי שנה שתעברו?

עמיקם הרצל: מה קורה עם העובדים, מה קורה עם החברה?

אפרת פרוקציה: מה זה "תעברו"?

עמיקם הרצל: אנחנו שומרים על היהלום הזה של המדינה.

עמיקם הרצל: אנחנו מרגישים שאף אחד לא איכפת לו מאיתנו.

עמיקם הרצל: אנחנו לא מאזן שאתם מכירים בוועדים.

עמיקם הרצל: אני יושב ראש מדור חשמל, הוא יושב-ראש מדור בקרה.

משה גפני: לא הבנתי מה אנחנו לא מכירים.

משה גפני: מה אנחנו לא מכירים?

עמיקם הרצל: אני מבקש שיהיה מעקב.

עמיקם הרצל: גם אם אתם מאריכים להם בחצי שנה, שמישהו יעקוב אחרי האוצר לגבי איך זה מתבצע, אם מישהו עושה משהו, אם מישהו עובד בכלל.

עמיקם הרצל: זה מה שמדאיג אותנו.

עמיקם הרצל: אנחנו לא באים לאיים או משהו כזה, אבל אם החברה ב-25 במרס לא תעבור, אף עובד לא יעבור לחברה.

עמיקם הרצל: החברה הזאת רק רשומה.

עמיקם הרצל: אני לא יודע מה העברתם לשם.

עמיקם הרצל: אנחנו בדקנו, היא רק רשומה, לא יותר מזה.

עמיקם הרצל: גפני, הבטחת שתשמור עלינו.

מכלוף מיקי זוהר: << דובר >> אני מבטיח לך שהוא יעשה את זה.

משה גפני: << יור >> קרה לכם משהו?

מכלוף מיקי זוהר: לא קרה לכם כלום.

מכלוף מיקי זוהר: אתם בידיים טובות.

עמיקם הרצל: אנחנו סומכים עליך.

עמיקם הרצל: אנחנו לא מתנגדים להארכה.

משה גפני: הנושא שהכי חשוב לנו - אמר את זה מיקי זוהר, אמרו את זה גם חברים נוספים - זה העובדים.

משה גפני: אתם ראיתם את זה גם בפעם הקודמת.

משה גפני: אני רוצה לעשות סיכום של מה שהיה.

משה גפני: היה דיון על קצא"א, חלקו היה דיון חסוי.

משה גפני: אני התבקשתי על ידי הממשלה לעשות את זה מהר.

משה גפני: עשינו את זה מהר.

משה גפני: ישבנו יום אחרי יום בדיונים.

משה גפני: חלקם היו חסויים לחלוטין, חלקם היו גלויים.

משה גפני: אישרנו את מה שאישרנו.

משה גפני: ברגע שהגיע המכתב שלכם לא היה ברור לי מה קרה.

משה גפני: ידעתי שהממשלה עובדת לאט, אבל שהממשלה עובדת כל כך לאט?

משה גפני: שנה וחצי לא יכולים למנות דירקטורים וכל מה שקשור בעניין הזה?

משה גפני: אני לא יודע מה היה בממשלות קודמות, אבל אם זה המצב הרגיל, זה דבר נורא ואיום.

משה גפני: אנחנו מדברים פה על אחד הנושאים הרגישים שיש במדינה.

משה גפני: יש עובדים מסורים.

משה גפני: אין ויכוח על כך שהם עושים את מלאכתם.

משה גפני: אנחנו לא ניתן לפגוע בהם.

משה גפני: אם אנחנו לא מאשרים את הבקשה להאריך את המועד, אנחנו נכנסים לתסבוכת מאוד קשה, לתסבוכת משפטית כך שבסופו של דבר החברה יכולה להיפגע, אולי גם העובדים.

משה גפני: אני סבור שצריך לאשר את הבקשה הזאת, כדי לאפשר למנות את האנשים שצריך למנות, כדי שהעובדים לא ייפגעו והחברה לא תיפגע, כאשר במקביל נקיים דיון חסוי.

משה גפני: במהלך החצי שנה הזאת נעקוב אחרי מה שקורה.

משה גפני: אנחנו נביא את ההנהלה, את מי שאפשר להביא מההנהלה, כי יש שם נושאים שאני לא בטוח שאני יכול להביא את כולם.

משה גפני: אנחנו נקיים דיון שבו נברר מה קורה.

משה גפני: אני מתחיל לחשוד שבחברה יש בעיות.

משה גפני: אם עד עכשיו הממשלה לא עשתה דבר וחצי דבר בנושא שכל כך חשוב לה - -

אפרת פרוקציה: זה לא מדויק.

איתן ברושי: מה שקובע זו התוצאה.

איתן ברושי: אתם מומחים לעבור מתפקיד לתפקיד ובכל מקום לא לסיים שום דבר.

איתן ברושי: אתם מפקירים אותם.

איתן ברושי: עליכם אין אחריות.

איתן ברושי: יש לכם חסינות מאחריות, אתם לא נאשמים בכלום.

משה גפני: לא נעשה דבר.

אפרת פרוקציה: האמירה הזאת לא מדויקת.

אפרת פרוקציה: נעשה.

אפרת פרוקציה: החברה לא עברה.

משה גפני: אני מבקש, חבריי בקואליציה ובאופוזיציה - -

איתן ברושי: אנחנו נתמוך.

משה גפני: אני מבקש להאריך את המועד בשלושה חודשים.

משה גפני: אני מבקש שבתוך השלושה חודשים האלה נקיים דיון חסוי.

משה גפני: אני מבקש שתבואו להסביר את מה שאת רוצה להגיד בקול גדול.

משה גפני: הממשלה צריכה להתנהג היום בצניעות.

משה גפני: אם אני כיושב-ראש ועדה הייתי מחכה כל כך הרבה זמן, שנה וחצי, ובא יומיים לפני ומבקש להאריך, הייתי כובש את פניי מבושה.

משה גפני: זה לא משהו אישי של מישהו מכם, זו ההתנהלות של המערכת.

משה גפני: אני מציע, חבריי בקואליציה ובאופוזיציה, לאשר הארכה בשלושה חודשים.

מכלוף מיקי זוהר: אני מכיר את החוק הזה מבפנים ומבחוץ.

מכלוף מיקי זוהר: אני אומר לכם שזו שגיאה.

מכלוף מיקי זוהר: החוק הזה נולד מלכתחילה בחטא, הוא היה טעות מהיום הראשון שחוקקנו אותו.

מכלוף מיקי זוהר: חוקקנו אותו בניגוד לעמדת הוועדה.

מכלוף מיקי זוהר: עשינו את זה בגלל לחץ.

משה גפני: בניגוד לעמדת הוועדה?

משה גפני: לא.

מכלוף מיקי זוהר: כן.

מכלוף מיקי זוהר: עמדת הוועדה, רובה היה נגד החוק.

מיקי לוי: עזוב, אי אפשר לדבר.

איתן ברושי: אנחנו תומכים.

מכלוף מיקי זוהר: עשינו את זה, אבל זאת טעות חמורה.

משה גפני: מיקי, אני מבקש שתתמוך יחד איתנו בעניין הזה.

יערה למברגר: סעיף 31(ב) לחוק מדבר על הארכה בשישה חודשים.

יערה למברגר: הניסוח שנמצא בהרבה דברי חקיקה והפרשנות שלנו היא של הארכה חד פעמית בחצי שנה.

שגית אפיק: אפשר לפצל אותה לשתיים.

שגית אפיק: הרי גם כשמאריכים בחצי שנה לא חייבים לעשות את זה עד היום האחרון.

איתן ברושי: לא מגיע לכם את כל הזמן.

איתן ברושי: מספיקים שלושה חודשים לבושה הזאת.

יערה למברגר: אני לא מדברת ספציפית על זה, אני אומרת שהנושא גם עלה בהקשרים אחרים.

משה גפני: אם יתברר שהשלושה חודשים שאנחנו מאשרים זה לא חוקי, זה יתבטל.

משה גפני: עד אז אני מקווה שנקיים את הדיון הזה.

משה גפני: הדיון עכשיו הוא דיון עקר.

משה גפני: צודק מיקי זוהר שאומר שההנהלה לא נמצאת.

צבי ניקסון: אני מייצג את ההנהלה.

משה גפני: למה לא באתם בזמן?

משה גפני: למה באתם יומיים לפני המועד, בתקופת החגים?

משה גפני: למה לא באתם במשך שנה וחצי?

צבי ניקסון: חבר הכנסת גפני, מי שאמור להגיש את הבקשה זו המדינה, לא החברה.

משה גפני: אני מייצג את המדינה.

עמיקם הרצל: חבר הכנסת גפני, אמרו להנהלה שלנו לא להגיע.

משה גפני: מי אמר?

צבי ניקסון: אני לא רוצה להיכנס לזה.

איתן ברושי: אני מבקש להצביע.

מכלוף מיקי זוהר: הכל פה קומבינה אחת גדולה.

משה גפני: מי בעד אישור התקנות לשלושה חודשים, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: התקנות אושרו לשלושה חודשים.

משה גפני: אנחנו נקיים דיון חסוי.

משה גפני: ההנהלה תוזמן.

משה גפני: אנחנו גם נברר באותה ישיבה למה ההנהלה ביטלה את ההשתתפות שלה.

משה גפני: הם הרי נרשמו, הם אמרו שהם באים.

עמיקם הרצל: הם לא ביטלו.

משה גפני: ביטלו.

עמיקם הרצל: ביטלו להם.

שגית אפיק: זה יהיה עד 25 בדצמבר.

שגית אפיק: עם התחולה הרטרואקטיבית זה עד 25 בדצמבר.

שגית אפיק: אם בדיון שנקיים יתברר שנדרשת ארכה אחרת, נקיים את הדיון.

משה גפני: ברור לחלוטין.

משה גפני: אני עושה מאמץ לא להשאיר את הדברים בכאוס מוחלט, אבל ההתנהלות של שנה וחצי היא לא התנהלות מרשימה, היא התנהלות שמעמידה את החברה ומעמידה את הממשלה באור לא חיובי.

עמיקם הרצל: יש מצב שבשלושה חודשים האלה תהיה נציגות לוועד בישיבה הזאת?

משה גפני: אני אראה מה המתכונת.

משה גפני: אני אשאף לזה שנציג של העובדים יהיה, אבל מאוד יכול להיות שתבוא ההנהלה, או מישהו מטעמם, ותגיד שהיות והדיון חסוי העובדים לא יכולים להיות.

משה גפני: אני אשאף לזה שהעובדים יהיו, כי אחד הדברים שחשובים לוועדה זה העובדים, אתה יודע את זה.

משה גפני: לא נתנו לפגוע בכם.

עמיקם הרצל: השאיפה של האוצר היא שנהיה חברה ממשלתית.

משה גפני: עם כל הכבוד, השאיפות של האוצר זה לא משוש חיי.

משה גפני: תודה רבה.